**Therese Johaug** (s. 25. kesäkuuta 1988 Os, Hedmark, Norja) on norjalainen maastohiihtäjä. Hän on kolminkertainen olympiavoittaja ja 14-kertainen maailmanmestari. Hän jäi kiinni dopingin käytöstä vuonna 2016 ja sai 13 kuukauden kilpailukiellon. Urheilun kansainvälinen vetoomustuomioistuin CAS kuitenkin pidensi elokuussa 2017 kilpailukiellon 18 kuukauteen.

Hiihtoura
---------

#### 2005–2009

Johaug on kilpaillut kansainvälisellä tasolla kaudesta 2005–2006 lähtien. Hän voitti pronssia Sapporon MM-kilpailuissa 2007 30 kilometrin perinteisen tyylin yhteislähtökilpailussa Virpi Kuitusen ja Kristin Steiran jälkeen vain 18-vuotiaana; Aino-Kaisa Saarinen oli neljäs parikymmentä sekuntia Johaugille hävinneenä. Myöhemmin samalla kaudella Johaug saavutti pronssia nuorten MM-kisojen yhdistelmäkilpailussa Tarvisiossa. Lisäksi hän oli kolmas maailmancupin yhdistelmäkilpailussa Falunissa ja voitti Norjan mestaruuden 30 kilometrillä.

Kaudella 2007–2008 Johaug kuului Norjan voitokkaaseen viestijoukkueeseen sekä Beitostølenissä että Davosissa. 10 kilometrin perinteisen hiihtotavan kilpailuissa hän oli kolmas Tour de Skin osakilpailussa Nové Městossa sekä maailmancup-kisassa Otepäässä. Nuorten MM-kilpailuissa hän voitti kultaa 5 kilometrin perinteisen ja 10 kilometrin vapaan hiihtotavan kilpailuissa sekä viestissä.

Maailmancup-kaudella 2008–2009 Johaug kuului Norjan voitokkaaseen viestijoukkueeseen Jällivaarassa. La Clusaz'ssa hän oli 15 kilometrin vapaan hiihtotavan yhteislähtökilpailussa kolmas. Tour de Skillä hän oli nopein Val di Fiemmen viimeisellä etapilla. Maailmancupin finaalitapahtumassa Falunissa hän oli toinen ja maailmancupin kokonaispisteissä kahdeksas. Liberecin MM-kilpailuissa hän sijoittui 10 kilometrin perinteisen kilpailussa kymmenenneksi, yhdistelmäkilpailussa kuudenneksi ja 30 kilometrin vapaalla neljänneksi. Lisäksi hän voitti Norjan mestaruuden 30 kilometrillä.

#### 2010–2014

Johaug sijoittui Vancouverin olympialaisissa 2010 yhdistelmäkilpailussa kuudenneksi ja 30 kilometrin perinteisellä seitsemänneksi. Norjan kultaa voittaneessa viestijoukkueessa hän hiihti toisen osuuden. Maailmancupkaudella 2009–2010 hän oli Salpausselän Kisoissa kolmas yhdistelmäkilpailussa ja kuului Norjan voitokkaaseen viestijoukkueeseen. Holmenkollenin 30 kilometrin vapaan hiihtotavan yhteislähtökilpailussa hän sijoittui kolmanneksi.

Johaug kuului maailmancupkaudella 2010–2011 Norjan voitokkaaseen viestijoukkueeseen Jällivaarassa ja La Clusaz'ssa. Davosin 10 kilometrin perinteisen hiihtotavan kilpailussa hän oli kolmas. Tour de Skin kokonaiskilpailussa hän sijoittui toiseksi ja oli viimeisellä osuudella nopein. Otepään perinteisen hiihtotavan 10 kilometrin kisassa hän oli kolmas. Oslon MM-kilpailuissa Johaug voitti 30 kilometrin vapaan hiihtotavan yhteislähtökilpailun maailmanmestaruuden 44 sekunnin erolla Marit Bjørgeniin. Hän hiihti myös toisen osuuden Norjan kultajoukkueessa 4 × 5 kilometrin viestissä ja sai pronssia yhdistelmäkilpailussa. Lisäksi hän oli 10 kilometrin perinteisen kilpailussa neljäs. Salpausselän Kisoissa hän voitti yhdistelmäkilpailun. Maailmancupin finaalitapahtumassa Falunissa hän oli kolmas. Maailmancupin kokonaiskilpailussa hän sijoittui neljänneksi ja normaalimatkojen cupissa kolmanneksi.

Johaug sijoittui maailmancupkaudella 2011–2012 toiseksi Kuusamon kolmen kilpailun yhdistelmässä ja kolmanneksi Davosin 15 kilometrin vapaan hiihtotavan kilpailussa. Roglan 10 kilometrin perinteisen hiihtotavan yhteislähtökilpailussa hän oli toinen. Hän kuului Norjan voitokkaaseen viestijoukkueeseen Sjusjøenissa. Tour de Skin lopputuloksissa Johaug sijoittui kolmanneksi. Hän oli nopein kiertueen päättäneellä osuudella. Otepään perinteisen tavan 10 kilometrillä hän sijoittui kolmanneksi. Hän voitti 15 kilometrin yhdistelmäkilpailun Rybinskissä. Nové Městossa hän oli kolmas 15 kilometrin perinteisen hiihtotavan yhteislähtökilpailussa ja kuului Norjan voitokkaaseen viestijoukkueeseen. Szklarska Porębassa hän sijoittui kolmanneksi 10 kilometrin perinteisen hiihtotavan kilpailussa. Lahdessa hän voitti yhdistelmäkilpailun. Holmenkollenin 30 kilometrin perinteisen yhteislähtökilpailussa hän oli kolmas. Hän sijoittui kolmanneksi sekä maailmancupin kokonaiskilpailussa että normaalimatkojen cupissa.

Johaug poseeraa 30 kilometrin perinteisestä saamansa pronssimitalin kanssa Val di Fiemmen MM-kilpailujen palkintojenjaossa. Hänen vierellään seisoo Marit Bjørgen (k) ja puolalainen Justyna Kowalczyk (v).
Maailmancupkaudella 2012–2013 Johaug sijoittui toiseksi Jällivaaran 10 kilometrin vapaan kilpailussa. Tour de Skillä Johaug sijoittui toiseksi ollen jälleen nopein viimeisellä osuudella. La Clusaz'n 10 kilometrin perinteisen hiihtotavan yhteislähtökilpailussa hän sijoittui toiseksi ja kuului Norjan voitokkaaseen viestijoukkueeseen. Hän voitti Davosin 10 kilometrin vapaan hiihtotavan kilpailun. Val di Fiemmen MM-kilpailuissa Johaug voitti kultaa 10 kilometrin vapaan hiihtotavan kilpailussa, oli yhdistelmäkilpailun toinen ja 30 kilometrin perinteisen hiihtotavan yhteislähtökilpailussa kolmas. Viestistä hän voitti kultaa yhdessä Norjan joukkueen kanssa. Johaug voitti Oslon 30 kilometrin vapaan hiihtotavan yhteislähtökilpailun. Hän oli toinen sekä Falunin finaalitapahtumassa, maailmancupin kokonaiskilpailussa että normaalimatkojen cupissa.

Kaudella 2013–2014 Johaug sijoittui kolmanneksi Kuusamon avaustapahtumassa. Lillehammerissa hän kuului voitokkaaseen Norjan viestijoukkueeseen. Davosin 15 kilometrin vapaan hiihtotavan kilpailussa Johaug sijoittui toiseksi. Tour de Skillä Johaug saavutti kokonaisvoiton ensimmäisenä norjalaisena kilpailun historiassa. Hän oli nopein Val di Fiemmessä käydyissä kahdessa viimeisessä osakilpailussa: 5 kilometrin perinteisen hiihtotavan kilpailussa ja Alpe Cermisin nousuun päättyneellä viimeisellä etapilla. Helmikuussa Johaug sijoittui toiseksi Toblachin 10 kilometrin perinteisen hiihtotavan kilpailussa. Johaug sijoittui Sotšin olympialaisissa 2014 yhdistelmäkilpailussa neljänneksi. 10 kilometrin perinteisen hiihtotavan väliaikalähtökilpailussa hän saavutti pronssia. 30 kilometrin vapaan hiihtotavan yhteislähtökilpailussa Johaug saavutti hopeaa. Salpausselän kisoissa hän sijoittui vapaan hiihtotavan 10 kilometrillä kolmanneksi. Oslon 30 kilometrin perinteisen hiihtotavan kilpailussa hän sijoittui toiseksi. Falunissa Johaug voitti maailmancupin finaalitapahtuman ja varmisti maailmancupin kokonaiskilpailun voiton, joka oli hänen uransa ensimmäinen. Hän voitti myös normaalimatkojen cupin.

#### 2015–2016

Kaudella 2014–2015 Johaug voitti Kuusamon 10 kilometrin perinteisen hiihtotavan kilpailun ja sijoittui toiseksi Lillehammerin 3 päivän kiertueella. Davosin 10 kilometrin perinteisen hiihtotavan kilpailussa hän otti voiton. Tour de Skillä hän oli nopein Val di Fiemmen 10 kilometrin perinteisen hiihtotavan yhteislähtökilpailussa sekä jyrkkään nousuun päättyneellä viimeisellä etapilla. Kokonaiskilpailussa hän sijoittui toiseksi. Hän oli kolmas Östersundin 10 kilometrin vapaan hiihtotavan kilpailussa. Falunin MM-kilpailuissa 2015 Johaug voitti kultaa yhdistelmäkilpailussa, viestissä ja 30 kilometrin perinteisen hiihtotavan yhteislähtökilpailussa. Maaliskuussa Johaug sijoittui toiseksi Oslon 30 kilometrin vapaan hiihtotavan yhteislähtökilpailussa. Hän sijoittui toiseksi maailmancupin kokonaiskilpailussa ja normaalimatkojen cupissa.

Kaudella 2015–2016 Johaug voitti Kuusamon avaustapahtuman. Lillehammerissa hän voitti 15 kilometrin yhdistelmäkilpailun ja viestin. Hän voitti Davosin 15 kilometrin vapaan ja Toblachin 10 kilometrin perinteisen hiihtotavan kilpailut. Tour de Skillä hän voitti Lenzerheidessa 15 kilometrin ja Oberstdorfissa 10 kilometrin perinteisen hiihtotavan yhteislähtökilpailut. Hän oli nopein myös pitkään loppunousuun päättyneellä viimeisellä etapilla, jonka aikana hän nousi kokonaiskilpailun voittoon ohitettuaan Ingvild Flugstad Østbergin ja jätettyään hänet lopulta 2 minuutin 20 sekunnin päähän. Nové Městossa hän voitti 10 kilometrin vapaan hiihtotavan kilpailun ja kuului Norjan voitokkaaseen viestijoukkueeseen. Hän voitti Oslossa 30 kilometrin perinteisen hiihtotavan yhteislähtökilpailun sekä Falunissa viiden kilometrin perinteisen kilpailun ja kymmenen kilometrin vapaan yhteislähtökilpailun. Lahdessa hän voitti 15 kilometrin yhdistelmäkilpailun. Ski Tour Canadalla hän voitti 10,5 kilometrin perinteisen hiihtotavan yhteislähtökilpailun Quebecissa sekä Tourin kokonaiskilpailun. Hän voitti maailmancupin kokonaiskilpailun ja normaalimatkojen cupin.

#### Dopingkäryn jälkeen 2018–

Johaug palasi kilpaladuille 16. marraskuuta 2018 Norjan Beitostølenissä hiihdettävässä 10 kilometrin perinteisessä kilpailussa.

Kaudella 2018–2019 Johaug voitti Kuusamon avaustapahtumassa 10 kilometrin perinteisen hiihtotavan kilpailun. Lillehammerin Nordic opening -tapahtumassa hän voitti 10 kilometrin vapaan hiihtotavan kilpailun, oli nopein 10 kilometrin perinteisen hiihtotavan takaa-ajokilpailun osuusajoissa ja voitti kokonaiskilpailun. Beitostølenissä hän voitti 15 kilometrin vapaan hiihtotavan väliaikalähtökilpailun ja viestin. Davosissa hän voitti 10 kilometrin vapaan hiihtotavan kilpailun. Johaug ei kilpaillut Tour de Ski:llä, mutta voitti heti ensimmäisen normaalimatkan kilpailun Tour de Ski:n jälkeen Otepäässä 10 kilometrin perinteisen kilpailun. Ulricehamnissa hän voitti 10 kilometrin vapaan hiihtotavan kilpailun ja viestin. Seefeldin MM-kilpailuissa 2019 Johaug voitti kultaa yhdistelmäkilpailussa, 10 kilometrin perinteisellä hiihtotavalla sekä 30 kilometrin vapaalla. 4×5 kilometrin viestissä hän voitti hopeaa. MM-kilpailujen jälkeen hän voitti Oslon 30 kilometrin perinteisen hiihtotavan kilpailun ja Falunin 10 kilometrin vapaan hiihtotavan kilpailun. Quebecin finaalitapahtumassa hän sijoittui toiseksi ja oli 10 kilometrin vapaan hiihtotavan takaa-ajokilpailun osuusajoissa nopein. Hän sijoittui maailmancupin kokonaiskilpailussa kolmanneksi ja voitti normaalimatkojen cupin.

Kaudella 2019–2020 Johaug voitti Kuusamon Nordic Opening -tapahtuman kokonaiskilpailun ja 10 kilometrin perinteisen hiihtotavan kilpailun sekä oli nopein 10 kilometrin vapaan hiihtotavan takaa-ajokilpailun osuusajoissa. Lillehammerissa hän voitti 15 kilometrin yhdistelmäkilpailun ja Davosissa 10 kilometrin vapaan hiihtotavan kilpailun. Tour de Skillä hän voitti Lenzerheiden 10 kilometrin vapaan hiihtotavan yhteislähtökilpailun sekä Toblachin 10 kilometrin vapaan hiihtotavan väliaikalähtökilpailun. Hän varmisti Tour de Skin kokonaiskilpailun voiton ollessaan ylivoimainen kiertueen päättäneessä 10 kilometrin vapaan hiihtotavan yhteislähtökilpailussa. Nové Městossa hän voitti sekä 10 kilometrin vapaan hiihtotavan kilpailun että 10 kilometrin perinteisen takaa-ajokilpailun. Oberstdorfissa hän voitti 15 kilometrin yhdistelmäkilpailun ja Falunissa 10 kilometrin vapaan hiihtotavan yhteislähtökilpailun. Hän voitti ylivoimaisesti FIS Ski Tourin kokonaiskilpailun voitettuaan viisi osakilpailua kuudesta: Östersundissa 10 kilometrin vapaan hiihtotavan kilpailun ja 10 kilometrin perinteisen hiihtotavan takaa-ajokilpailun, Åressa vapaan hiihtotavan sprintin, Meråkerissa 34 kilometrin vapaan hiihtotavan yhteislähtökilpailun sekä Trondheimissa 15 kilometrin perinteisen hiihtotavan takaa-ajokilpailun osuusajat. Lahdessa hän voitti 10 kilometrin perinteisen hiihtotavan kilpailun ja 4 × 5 kilometrin viestin. Oslossa hän oli toinen 30 kilometrin perinteisen hiihtotavan yhteislähtökilpailussa. Hän voitti maailmancupin kokonaiskilpailun ja normaalimatkojen cupin.

Marraskuussa 2020 Johaug voitti Rukan 10 kilometrin perinteisen hiihtotavan väliaikalähtökilpailun. Hän oli nopein myös seuraavan päivän 10 kilometrin vapaan hiihtotavan takaa-ajokilpailun osuusajoissa ja voitti samalla Nordic Opening -tapahtuman kokonaiskilpailun. Tammikuussa 2021 hän voitti Lahden 15 kilometrin yhdistelmäkilpailun. Falunissa hän sijoittui toiseksi 10 kilometrin vapaan hiihtotavan väliaikalähtökilpailussa.  Seuraavan päivän 10 kilometrin perinteisen hiihtotavan yhteislähtökilpailussa hän oli kolmas. Maailmancupin kokonaiskilpailussa hän sijoittui yhdeksänneksi ja normaalimatkojen cupissa viidenneksi.

Oberstdorfin MM-kilpailuissa 2021 Johaug voitti yhdistelmäkilpailun, 10 kilometrin vapaan hiihtotavan väliaikalähtökilpailun, 30 kilometrin perinteisen hiihtotavan yhteislähtökilpailun ja viestin maailmanmestaruuden.

Kaudella 2021–2022 Johaug sijoittui Rukan 10 kilometrin perinteisen hiihtotavan väliaikalähtökilpailussa toiseksi. Hän voitti seuraavan päivän 10 kilometrin vapaan hiihtotavan takaa-ajokilpailun. Lillehammerin 10 kilometrin vapaan hiihtotavan väliaikalähtökilpailussa Johaug sijoittui toiseksi. Hän voitti Davosin 10 kilometrin vapaan hiihtotavan kilpailun.

Pekingin olympialaisissa 2022 Johaug voitti kultaa 15 kilometrin yhdistelmäkilpailussa, 10 kilometrin perinteisen hiihtotavan väliaikalähtökilpailussa ja 30 kilometrin vapaan hiihtotavan yhteislähtökilpailussa.

Olympialaisten jälkeen Johaug voitti Lahdessa 10 kilometrin perinteisen hiihtotavan kilpailun ja Holmenkollenilla 30 kilometrin perinteisen hiihtotavan yhteislähtökilpailun. Hän voitti Falunin 10 kilometrin vapaan hiihtotavan kilpailun. Hän voitti normaalimatkojen cupin ja sijoittui maailmancupin kokonaiskilpailussa viidenneksi. Maaliskuun 4. päivänä 2022 Johaug ilmoitti lopettavansa kilpauran kuluvan kauden jälkeen.

Johaugista ilmestyi lokakuussa 2022 elämänkertakirja *Hela historien* (suomeksi *Koko tarina*).

Yleisurheilu-ura
----------------

Johaug voitti Norjan mestaruuden 10 000 metrin juoksussa vuonna 2019 ajalla 32.20,86. Lokakuussa 2019 hän voitti maastojuoksun Norjan mestaruuden. Kesäkuussa 2020 hän paransi 10 000 metrin ennätystään aikaan 31.40,69 ja toukokuussa 2021 aikaan 31.32,88. Ajallaan hän on Norjan kaikkien aikojen tilastossa neljäntenä.

Dopingkäry
----------

Norjan antidopingtoimikunta otti Johaugilta 16. syyskuuta 2016 dopingnäytteen, joka todettiin positiiviseksi. Ennen tätä dopingnäytettä Johaugia ei ollut testattu neljään kuukauteen, vaikka normaalisti urheilijoita testataan harjoitusjaksolla useasti. Johaugin informoitiin positiivisesta näytteestä 4. lokakuuta. Kansainvälinen hiihtoliitto FIS toi asian julkisuuteen 13. lokakuuta. Norjan tietotoimisto NTB uutisoi 13. lokakuuta 2016, että Therese Johaug on kärähtänyt klostebol-nimisen anabolisen steroidin käytöstä.

Norjan hiihtoliitto ja Johaug itse kertoivat, että käry johtuu Trofodermin-nimisestä voiteesta, jota käytettiin Johaugin auringon polttamien huulten hoitoon. Johaug kertoi huultensa palaneen elokuussa Norjan hiihtomaajoukkueen korkean paikan leirillä Seiser Almissa. Hänen huulensa aukesi 1. syyskuuta ja päivää myöhemmin hän meni tapaamaan Norjan hiihtomaajoukkueen lääkäri Fredrik S. Bendikseniä. Johaugin tarinan mukaan Bendiksen antoi hänelle 3. syyskuuta lääkevoidetta, joka ei tehonnut. Bendiksenin mukaan hän kävi 4. syyskuuta italialaisessa apteekissa, josta apteekin proviisori Monica Faifer myi hänelle Trofodermin-voidetta. Johaug käytti sitä 15. syyskuuta asti.

Norjan hiihtomaajoukkueen lääkäri Bendiksen kertoi dopingin käytön paljastuttua, ettei tiennyt voiteen sisältäneen Wadan kiellettyjen aineiden listalla olevia aineita. Hän on kuitenkin aiemmin toiminut voidetta valmistavan yhtiön lääketieteellisenä johtajana. Johaug on kertonut olevansa tarkka käyttämistään aineista, mutta hän ei silti huomannut pakkauksessa olevaa dopingiksi luokiteltavista aineista kertovaa merkintää. Bendiksenille Trofodermin-voidetta myyneen italialaisen apteekin työntekijän mukaan Trofoderminiä saa vain erikseen pyytämällä. Kohun noustua Norjan hiihtomaajoukkueen lääkäri Bendiksen erosi tehtävästään välittömästi. Monet asiantuntijat, esimerkiksi Suomen hiihtoliiton vastuulääkäri Maarit Valtonen ja hiihtovalmentaja Toni Roponen, ovat tyrmänneet Johaugin selityksen epäuskottavana. Aine, josta Johaug kärähti on sama, joka siivitti DDR:n monena vuonna olympiamenestykseen.

Syyskuussa 2016 ennen dopingkäryä Johaug myönsi käyttävänsä astmalääkettä, vaikka ei sairastakaan astmaa.

Norjan hiihtoliitto ei heti kohun noustua määrännyt Johaugia väliaikaiseen kilpailukieltoon, sillä heidän mukaansa tapauksen tutkinta oli kesken. Myös kansainvälinen hiihtoliitto FIS ja antidopingjärjestö Wada pidättäytyivät puuttumasta tapaukseen, ennen kuin Norjan hiihtoliitto vie asian eteenpäin. Norjan hiihtoliitto määräsi 19. lokakuuta 2016 Johaugin kahden kuukauden väliaikaiseen kilpailukieltoon dopingin vuoksi. Norjan antidopingkomitea ilmoitti 29. marraskuuta vaativansa Johaugille 14 kuukauden kilpailukieltoa. Norjan urheilun keskusjärjestö langetti helmikuussa 2017 rangaistukseksi kolmentoista kuukauden kilpailukiellon. Kansainvälinen hiihtoliitto FIS valitti tapauksesta urheilun kansainväliseen vetoomustuomioistuimeen CASiin. FIS piti kilpailukieltoa liian lyhyenä. CAS pidensikin elokuussa 2017 kilpailukiellon 18 kuukauteen, eli se päättyi vasta 19. huhtikuuta 2018.

Yksityiselämä
-------------

Johaug on vuodesta 2014 seurustellut soudun maailmanmestarin Nils Jakob Hoffin kanssa. He kihlautuivat vuoden 2021 lopulla ja he asuvat Holmenkollenilla 400 neliön loistotalossa.

Lähteet
-------

* Therese Johaug Kansainvälinen hiihtoliitto (FIS).  (englanniksi)

### Viitteet

1. 1 2  Lund, Sakari: Johaug-päätös tuli – 13 kuukauden kilpailukielto *yle.fi*.  10.2.2017. Viitattu 10.2.2017.
2. ↑  Therese Johaug murtui kyyneliin toimittajajoukon edessä – IS seurasi tapauksen etenemistä *Ilta-Sanomat*.  22.8.2017. Viitattu 22.8.2017.
3. ↑  Johaug hiihti ylivoimaiseen voittoon *Yle.fi*.  5.3.2011. Viitattu 5.3.2011.
4. ↑  Norja jyräsi Tourilla - kolmoisvoitto! Yle Urheilu. Viitattu 5.1.2014.
5. ↑
6. ↑
7. ↑
8. ↑  Johaug and Sundby Champions of Tour de Ski *fis-ski.com*.  10.1.2016.  Arkistoitu 11.1.2016. Viitattu 11.1.2016. (englanniksi)
9. ↑  Tänään se tapahtuu: Therese Johaugin pitkä piina päättyy, asiantuntijalta kova näkemys - "Jopa parempi kuin ennen kilpailukieltoa" *iltalehti.fi*. Viitattu 16.11.2018.
10. ↑  Therese Johaug palasi hurjassa vireessä dopingtuomionsa jälkeen – voitti Rukalla ylivoimaisesti! Iltalehti.fi. Viitattu 1.12.2018.
11. ↑  Johaug jälleen ykkönen, Pärmäkoski viides Lillehammerissa Yle.fi. Viitattu 1.12.2018.
12. ↑  Johaug tyylitteli uransa kolmanteen Tour de Skin voittoon vahvalla loppunousulla – löi viimeisellä etapilla haastajat yli 50 sekunnilla *yle.fi*. Viitattu 6.1.2020.
13. ↑  Johaug kiihdytti voittoon Rukan kympillä – Niskaselta pirteä esitys, Pärmäkoski putosi maailmancupin pisteiltä *yle.fi*.
14. ↑  Therese Johaug palasi vakuuttavasti maailmancupiin – Norja valtasi kaikki kärkisijat *yle.fi*.
15. ↑  Diggins yllätti Johaugin – Suomen naisetkin kaukana kärjestä: "Ei luista mihinkään" *yle.fi*.
16. ↑  Ruotsalaisjuhlat naisten kympillä Falunissa – Linn Svahn hiihti voittoon, Therese Johaug jätettiin kolmanneksi *yle.fi*.
17. ↑  Antti Salmensaari: Therese Johaug paljasti, miksi turvautui valheeseen dopingpannasta vapauduttuaan *Ilta-Sanomat*.  31.10.2022. Viitattu 31.10.2022.
18. ↑  Johaug juoksi ylivoimaiseksi mestariksi Norjassa – on nyt Norjan kaikkien aikojen viidenneksi nopein nainen 10 000 metrillä *Kestävyysurheilu.fi*.  Arkistoitu 4.8.2019. Viitattu 4.8.2019.
19. ↑  Karjalainen, Anssi: Therese Johaug juoksi taas uuden Norjan mestaruuden – valmentaja antoi luvan osallistua yleisurheilun EM-kisoihin *www.iltalehti.fi*.  17.10.2019. Viitattu 16.11.2019.
20. ↑  Hirmukuntoinen Therese Johaug juoksi uuden ennätyksensä 10 000 metrillä! Tykitti MM-rajankin rikki *www.iltalehti.fi*. Viitattu 11.6.2020.
21. ↑  Lehtisaari, Matti: Therese Johaug kovassa lyönnissä 10 000 metrillä – jäi Tokion olympiarajasta *yle.fi*.  9.5.2021. Viitattu 15.5.2021.
22. ↑  Norges Friidrettsforbund - Landsoversikt *minfriidrettsstatistikk.info*. Viitattu 15.5.2021. (norjaksi)
23. 1 2 3 4 5 6 7 8 9 10 11 12  Karttunen, Anu: Johaugin doping-saaga – näin tapaus on edennyt *Yle Uutiset*.  6.12.2016. Viitattu 14.1.2017.
24. ↑  Viinikka, Pekka: Urheiluoikeuden asiantuntija Johaugin pitkästä dopingtestitauosta: "Oliko tässä järjestetty suojattu ajanjakso?" *Yle Uutiset*.  19.10.2016. Viitattu 14.1.2017.
25. ↑  Nyt jysähti! Therese Johaug jäänyt kiinni dopingista *mtv.fi*.  13.10.2016.  Arkistoitu 17.11.2016. Viitattu 13.10.2016.
26. ↑  Jättipommi! Norjan hiihtotähti Therese Johaug kärysi dopingista *iltasanomat.fi*.  13.10.2016. Viitattu 13.10.2016.
27. 1 2  3.1.2017: IL kävi Johaugin kohuapteekissa - tylyä tekstiä norjalaisille! *Iltalehti*.  Silvennoinen, Santtu. Viitattu 14.1.2017.
28. ↑  Hämäläinen, Tuomas: Käyttikö Johaug dopingia tahattomasti? Neljä asiaa puoltaa Johaugin selitystä, neljä on vastaan *Helsingin Sanomat*.  18.10.2016. Viitattu 14.1.2017.
29. ↑  Norjan hiihtolääkäri eroaa: "Kannan vastuun virheestäni" *mtv.fi*.  13.10.2016.  Arkistoitu 13.10.2016. Viitattu 13.10.2016.
30. ↑  Suomalaisasiantuntija tyrmää Johaugin selityksen: "En pidä sitä uskottavana" *iltasanomat.fi*.  13.10.2016. Viitattu 13.10.2016.
31. ↑  Toni Roponen Johaugin dopingselityksestä: "Osaako Norjan lääkäri aakkoset?" *mtv.fi*.  13.10.2016.  Arkistoitu 17.11.2016. Viitattu 13.10.2016.
32. ↑  Tällainen on Johaugin käryn aiheuttanut aine - tuttu DDR:ssä *iltalehti.fi*.  13.10.2016. Viitattu 13.10.2016. [vanhentunut linkki]
33. ↑  Therese Johaug myönsi: Ei sairasta astmaa, on silti käyttänyt astmalääkettä *iltasanomat.fi*.  6.9.2016. Viitattu 6.9.2016.
34. ↑  Dopingista kärynneelle Johaugille kahden kuukauden kilpailukielto *iltalehti.fi*. Viitattu 19.10.2016.
35. ↑  Oivio, Janne: Therese Johaug sai kilpailukiellon – koko kauden sivussa *Ilta-Sanomat*.  29.11.2016. Viitattu 29.11.2016.
36. ↑  Rönkä, Otto: "Liian lyhyt" panna ei kelpaa FIS:lle – valittaa Johaugin dopingtuomiosta *yle.fi*.  7.3.2017. Viitattu 7.3.2017.
37. ↑  FIS files appeal to CAS on Anti-Doping Norway decision in Johaug case *FIS-SKI*.  7.3.2017.  Arkistoitu 7.3.2017. Viitattu 7.3.2017. (englanniksi)
38. ↑  Therese Johaugin olympiaunelma murskaantui – dopingtuomio piteni 18 kuukauteen! *Ilta-Sanomat*.  22.8.2017. Viitattu 22.8.2017.
39. ↑  Loikkanen, Lotta: Olympialaisiin keskittyvän Therese Johaugin vuosi 2021 huipentui kihlaukseen *Helsingin Sanomat*.  1.1.2022. Viitattu 2.1.2022.
40. ↑  Tatu Myllykoski: Therese Johaugilta paljastus yksityiselämästään – tässä asiassa kihlatulla ei ole päätösvaltaa *Ilta-Sanomat*.  20.9.2022. Viitattu 20.9.2022.

Aiheesta muualla
----------------

* Therese Johaugin virallinen kotisivu (Arkistoitu – Internet Archive) (norjaksi)
* Therese Johaugin Youtube-kanava (norjaksi, tekstitykset englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Puola

 |
|  |
| Henkilöt | 
* World Athletics
* Tilastopaja 🔒

 |

 |